Omnibus presentes litteras inspecturis officialis curie Autisiodori salutem in Domino. Noveritis quod in nostra presentia constitutus Henricus de Mauriaco miles recognovit quod domina Bila defuncta, quondam uxor sua, de consensu et voluntate sua, dederat in perpetuam elemosinam ecclesie Vallis lucentis ad pitantiam conventus ejusdem ecclesie quadraginta solidos Autisiodorenses annui redditus. Quos quadraginta solidos idem miles coram nobis assignavit eadem ecclesie Vallis lucentis super censum de Merriaco Sicco, tali modo quod fratres Vallis lucentis singulis annis primo percipiant de eodem censu dictos quadraginta solidos in festo sancti Remigii, residuum vero ejusdem census percipiant prefatus miles et heredes ejus. Hanc autem assignationem Villelmus filius ejusdem militis coram nobis laudavit et approbavit. In cujus rei memoriam et facti confirmationem, presentibus litteris sigillum curie Autisiodorensis ad petitionem predictorum Henrici et filii ejus fecimus apponi. Actum anno Gracie M° CC° vicesimo quarto mense februario.